2020. gada 14. maijā Rīkojums Nr. 264

Rīgā (prot. Nr. 32 13. §)

**Par valsts pētījumu programmu "Ilgtspējīga teritorijas attīstība un racionāla zemes resursu izmantošana"**

1. Saskaņā ar [Zinātniskās darbības likuma](https://likumi.lv/ta/id/107337-zinatniskas-darbibas-likums) [13. panta](https://likumi.lv/ta/id/107337-zinatniskas-darbibas-likums#p13) otrās daļas 3. punktu, kā arī pamatojoties uz Ministru kabineta 2018. gada 4. septembra noteikumu Nr. 560 "Valsts pētījumu programmu īstenošanas kārtība" 4. punktu, apstiprināt valsts pētījumu programmu "Ilgtspējīga teritorijas attīstība un racionāla zemes resursu izmantošana" 2020.–2022. gadam (turpmāk – programma).

2. Noteikt Vides aizsardzības un reģionālās attīstības ministriju par atbildīgo institūciju programmas īstenošanā.

3. Programmas kopējais finansējums ir 405 000 *euro* un īstenošanas laiks ir 2020.–2022. gads. Programmu finansē no Vides aizsardzības un reģionālās attīstības ministrijas valsts budžeta apakšprogrammas 30.00.00 "Attīstības nacionālie atbalsta instrumenti" līdzekļiem.

4. Programmas virsmērķis – veicināt zināšanās balstītu, ilgtspējīgu un efektīvu zemes resursu izmantošanu, pārvaldību un plānošanu atbilstoši sociālajiem, ekonomiskajiem un klimata pārmaiņu radītajiem izaicinājumiem un pieejamiem cilvēkresursiem un to potenciālu, prasmēm, kompetencēm un dzīves stratēģijām.

5. Programmas mērķi – stiprināt saikni starp pētniecību un politikas jomām, kurām ir teritoriāla ietekme:

5.1. radīt jaunas zināšanas, pieejas un metodes ilgtspējīgai un iekļaujošai teritoriju attīstības plānošanai, kas vērstas uz efektīvu zemes un ūdens resursu izmantošanu atbilstoši sociālajiem, ekonomiskajiem, ētiskajiem un klimata pārmaiņu radītajiem izaicinājumiem un iespējām;

5.2. sagatavot zinātnisku pamatojumu, informatīvo bāzi un metodoloģisku pieeju Latvijas ainavu potenciāla novērtēšanai un ilgtspējīgai pārvaldībai, kā arī stiprināt saikni starp pētniecību, publisko pārvaldi un sabiedrību.

6. Noteikt šādus programmas uzdevumus:

6.1. izvērtēt zemes resursu izmantošanas efektivitāti nozaru interešu un teritoriālā griezumā, analizēt zemes izmantošanas maiņas un izmantošanas efektivitātes virzošos spēkus, novērtējot Eiropas Savienības un valsts politikas un normatīvā regulējuma lomu zemes izmantošanā, un sagatavot priekšlikumus zemes politikas pilnveidošanai, tai skaitā:

6.1.1. izvērtēt zemes resursu izmantošanas juridisko ietvaru nozaru politikas plānošanas dokumentu un teritorijas attīstības plānošanas kontekstā un sagatavot un analizēt salīdzinājumu ar ārvalstu praksi;

6.1.2. analizēt alternatīvos scenārijus zemes izmantošanai Latvijā, ņemot vērā nozaru intereses, noteiktos zemes īpašuma tiesību ierobežojumus, kā arī nākotnes klimata pārmaiņu un sociālekonomisko prognožu radītos izaicinājumus;

6.1.3. sagatavot metodoloģisku ietvaru ilgtspējīgai zemes resursu izmantošanai, izstrādājot priekšlikumus zemes resursu racionālai izmantošanai visos pārvaldības līmeņos, tai skaitā sasaistē ar sabiedrības iesaisti lēmumu pieņemšanā un valsts un pašvaldību budžeta plānošanu un investīciju piesaisti;

6.2. sagatavot zinātniski pamatotu metodoloģisko ietvaru Latvijas ainavu vērtību apzināšanai, ainavas kvalitātes mērķu definēšanai un efektīvai ainavu plānošanai un politikas veidošanai, tai skaitā:

6.2.1. izstrādāt metodiku un novērtēt ainavas visā Latvijas teritorijā, lai veidotu elektronisku Latvijas ainavu atlantu;

6.2.2. noteikt nacionālas nozīmes ainaviski vērtīgās teritorijas un katrai no tām sagatavot integrētas vadlīnijas to attīstībai un plānošanai;

6.2.3. izveidot elektronisku Latvijas ainavu atlantu ainavu novērtējuma rezultātu publicēšanai un sabiedrības izglītošanai.

7. Noteikt programmai šādus kopīgus (horizontālos) uzdevumus:

7.1. veidot un attīstīt starpdisciplināras zinātnieku grupas ilgtspējīgas teritorijas attīstības plānošanas veicināšanai nacionālā un starptautiskā līmenī;

7.2. attīstīt zinātnisko darbību šādos virzienos:

7.2.1. sadarbība ar teritorijas attīstības plānošanā iesaistītajiem sociālajiem partneriem (piemēram, uzņēmumiem, sabiedrības mērķa grupām, nozaru profesionālajām organizācijām, valsts un pašvaldību iestādēm);

7.2.2. iesaistīšanās izglītības procesā, attīstot ar programmas mērķiem un uzdevumiem saistītus maģistrantūras studiju kursus un programmas;

7.2.3. iesaistīšanās starptautiskos pētniecības un attīstības projektos;

7.2.4. zināšanu un labās prakses pārnese;

7.3. nodrošināt komunikāciju par pētniecību un tās rezultātiem un to pamanāmību sabiedrībā.

8. Programmas īstenošanas laikā sagaidāms viens vai vairāki šādi projekta rezultāti:

8.1. zinātniskās publikācijas;

8.2. ziņojumi par pētījumu programmā izstrādātajām un izmantotajām metodikām;

8.3. ziņojumi par rīcībpolitikas ieteikumiem un rīcībpolitikas ietekmi;

8.4. nozaru speciālistu iesaistes pasākumi informēšanai un kapacitātes celšanai.

9. Programmas īstenošanu bez papildu finansējuma piešķiršanas var pagarināt līdz vienam gadam, ja tas ir nepieciešams programmas un tās projektu rezultātu nostiprināšanai un publiskošanai.

Ministru prezidents A. K. Kariņš

Vides aizsardzības un

reģionālās attīstības ministrs J. Pūce